Eks lähipäevil kuuleme, mida teooria pooldajatel enda kaitseks (ja eelkõige selle töö kriitikaks) öelda on, kuid hetkel võib järeldada, et gamma-sageduslik faasisünkroonsus pole piisavalt hea teadvuse korrelaat. Ma ei arva, et see on üllatav - on ju siililegi selge, et kui panna kõik aju neuronid perfektselt sünkrooni, siis sellest ei tule ei midagi head ja ei mingit teadvust. "Globaalne gamma-sageduslik faasisünkroonsus" on liiga ebaspetsiifiline. Tarvis on täpsustada ja arvutuslikult paremini karakteriseerida, milline globaalse sünkroonsuse vahemik on teadvusega seotud, sest nagu see töö ja eelnevad tööd näitavad, on mõlemad äärealad - mittesünkroniseeritus ja liigne sünkroniseeritus - seotud teadvuse kadumisega.